Bokke kry naelbyt-sege in Nelspruit | Maroela Media
Hulle het egter kop gehou en die Britte met 30-17 in Nelspruit geklop nadat die Suid-Afrikaners vir meeste van die wedstryd agtergeloop het.
Die Skotte het vroeg reeds gewys hulle gaan die feit dat die Bokke hulle straks kon onderskat, uitbuit deur by die afbreekpunte te oorheers en entrepreneuries op die aanval te wees. Die Springbokke het drie drieë gedruk en die Skotte twee terwyl die Bokke se twee wêreldklas-skoppers, Morné Steyn en Pat Lambie, voortreflik geskop het om slag vir die gashere te lewer.
Nadat die Skotte se Greig Laidlaw en Steyn onderskeidelik een en twee strafdoele deur die pale gejaag het, het die besoekers se binnesenter, Matt Scott, gaan druk om die halftydtelling 10-6 te maak.
Ná 'n goeie vertoning teen Italië laas Saterdag, kon die Bokke kon net nie hul ritme in die eerste helfte vind nie. Hul aanvalle was voorspelbaar en onbeholpe en hul verdediging heeltemal onbevoeg met tye.
Die begin van die tweede helfte het die Mbombela-stadion se toeskouers strak gelaat toe die Skotse buitesenter, Alex Dunbar, in die hoekie vir nog 'n drie oorgeduik het. Die kalf was in die put toe Laidlaw dit boonop 17-6 met die verdoelskop gemaak het.
Die Bokke het egter kalm gebly en is beloon met 'n strafdrie toe die Skotte hul berugte rolmaalbeweging onwettig wou kelder. Lambie het daarbenewens 'n langafstand-strafdoel oorgeklits om die telbord nuwe momentum te gee.
Die twee Bok-nuwelinge, JJ Engelbrecht en Jan Serfontein, het daarna agter die doellyn gaan kuier om die Bokke verligting te gee voordat hulle Samoa volgende week in Pretoria pak.
Daar lê baie skaaf voor aan die Springbokke maar daar is tog hoop.
Die wedstryd teen Skotland het dit juis duidelik uitgewys dat geen wedstryd sonder deegelike oefening aangedurf kan word nie.